“ไทยโคโคนัท”คาดยื่นไฟลิ่ง ไตรมาส 2-3 นี้ เข้าเทรดภายในปีนี้
"ไทยโคโคนัท"คาดยื่นไฟลิ่ง ไตรมาส 2-3 นี้ เข้าเทรดภายในปีนี้
9 เม.ย. 2558

น.ส.ชัญญา ธนศักดิภัทร ประธานเจ้าหน้าที่บริหาร บริษัท ไทยโคโคนัท จำกัด (มหาชน) เปิดเผยว่า บริษัทฯได้แต่งตั้งให้บริษัททริปเปิ้ล เอ พลัส แอดไวเซอรี จำกัด เป็นที่ปรึกษาทางเงิน โดยมีกำหนดนำบริษัทเข้าจดทะเบียนและระดมทุนในตลาดหลักทรัพย์ภายในสิ้นปี 58 เพื่อนำเงินทุนไปเพิ่มประสิทธิภาพการผลิตและต้นทุนทางการเงินของบริษัท รองรับการขยายตัวที่คาดว่าจะเป็นไปในลักษณะก้าวกระโดดในระยะต่อไป
ทั้งนี้ บริษัทจะเสนอขายไอพีโอ จำนวน 150 ล้านหุ้น มูลค่าที่ตราไว้ (พาร์) 1 บาท หรือคิดเป็นสัดส่วน 27.27% ของ จำนวนหุ้นสามัญที่ออกและเรียกชำระแล้ว โดยปัจจุบัน บริษัทมีทุนจดทะเบียน 550 ล้านบาท โดยมีทุนจดทะเบียนชำระแล้ว 400 ล้านบาท
ปัจจุบัน ไทยโคโคนัทฯ เป็นผู้ผลิตและแปรรูปมะพร้าวเพื่อการส่งออก โดยมียอดขายน้ำมะพร้าวน้ำหอมแปรรูปเป็นอันดับ 1 ของไทย รวมทั้งบริษัทฯยังเป็นผู้ผลิตและส่งออกกะทิและกะทิแปรรูปติดอันดับ 1 ใน 3 ของไทย ผลการดำเนินงานล่าสุด ณ สิ้นปี 57 บริษัทมีรายได้รวม 2,113 ล้านบาท มีกำไรสุทธิ 269 ล้านบาท รายได้รวมขยายตัว 57% เมื่อเทียบกับปี 56 ซึ่งมีรายได้รวม 1,343 ล้านบาท และมีกำไรสุทธิ 44 ล้านบาท
ด้านนางสาวปิ่นมณี เมฆมัณฑนา กรรมการผู้จัดการ บริษัท ทริปเปิ้ล เอ พลัส แอดไวเซอรี กล่าวว่า ธุรกิจแปรรูปและส่งออกอาหารยังเป็นดาวรุ่งของไทยและเป็นธุรกิจที่มีอนาคตมาตลอด ปัจจุบันธุรกิจอาหารส่งออกมีมูลค่าการส่งออกปีละเกือบ 1 ล้านล้านบาทแล้วในขณะนี้ ภายใต้การแข่งขันด้านคุณภาพและมาตรฐาน ความปลอดภัย เพื่อสร้างการยอมรับในตลาดส่งออกหลักๆของโลก ได้แก่ สหรัฐ ยุโรป และโดยเฉพาะอย่างยิ่งจีนและอาเซียนที่มีปริมาณการค้าเพิ่มสูงขึ้นอย่างมากในช่วงหลัง
สำหรับกรณีของ ไทยโคโคนัทฯเ ป็นตัวอย่างของผู้ประกอบการผลิต แปรรูป และส่งออกสินค้าอาหารของไทยที่ประสบความสำเร็จ และเป็นธุรกิจที่มีอนาคต จากปัจจัยความสำเร็จของกลุ่มผู้บริหารที่มีความเชี่ยวชาญในธุรกิจ การมีพันธมิตรและคู่ค้าทางธุรกิจที่เข้มแข็ง กระจายอยู่ 52 ประเทศ ทุกทวีปของโลก และที่สำคัญคือเครือข่ายแหล่งวัตถุดิบที่ที่แข็งแกร่งทั้งในและนอกประเทศ รองรับการขยายตัวทางธุรกิจแบบก้าวกระโดดในระยะต่อไป ซึ่งเป็นไปตามแนวโน้มความต้องการ กะทิ เครื่องดื่มมะพร้าวน้ำหอมพร้อมดื่ม และกะทิพร้อมดื่มในตลาดโลก
นอกจากนี้ บริษัทฯยังได้เริ่มการรุกทำตลาดด้วยแบรนด์ของตนเองในตลาดเกิดใหม่ที่ศักยภาพสูงอย่างเช่นจีน และอาเซียน เพื่อเพิ่มความแข็งแกร่งและยั่งยืนในการดำเนินธุรกิจ ไทยโคโคนัท จึงน่าจะเป็นธุรกิจที่มีศักยภาพ น่าจับตามอง และมั่นใจว่าจะได้รับการตอบรับที่ดีจากนักลงทุน